5.10.2022
SK
Úradný vestník Európskej únie
L 258/9
35.
konštatuje, že neexistuje systém na zabezpečenie toho, aby poslanci, ktorí sú dočasne neprítomní z opodstatnených dôvodov, ako je materská a otcovská dovolenka, mohli naďalej plniť svoje základné povinnosti; považuje to za problematické, pretože to môže mať negatívny vplyv na zastúpenie občanov v Parlamente; zdôrazňuje, že ak sa neprijmú príslušné opatrenia, existuje riziko diskriminácie voči poslancom a ich voličom; zdôrazňuje, že zahlasovanie za poslankyňu Parlamentu by nemalo viesť k nedostatočnému zastúpeniu, čo je znepokojujúce vzhľadom na to, že mladší poslanci, najmä poslankyne a ich voliči, sú neprimerane postihnutí v dôsledku nedostatočných ustanovení o materskej a rodičovskej dovolenke v Parlamente; pripomína, že situácia národných poslancov v rovnakej situácii sa v jednotlivých členských štátoch líši; vyzýva Výbor Európskeho parlamentu pre ústavné veci, aby poskytol realizovateľné a dočasne obmedzené riešenia pre poslancov, ktorí sú neprítomní z opodstatnených dôvodov, aby mohli vystúpiť v rozpravách a zúčastniť sa na hlasovaniach alebo byť dočasne zastúpení prostredníctvom revízie rokovacieho poriadku Parlamentu a európskeho volebného zákona; pripomína, že diéty sú naďalej spojené s fyzickou prítomnosťou na pracoviskách Parlamentu;
36.
víta úsilie Parlamentu v rámci solidarity každodenne poskytovať jedlo a prístrešie zraniteľným ženám na troch pracoviskách podľa rozhodnutia Predsedníctva, a najmä osobné angažovanie sa bývalého prezidenta Sassoliho v tejto veci; ďalej víta skutočnosť, že v prvom roku pandémie ochorenia COVID-19 približne 65 vodičov dobrovoľne zabezpečilo prevoz lekárov, zdravotných sestier a ďalšieho zdravotníckeho personálu na nočné zmeny v nemocniciach;
37.
víta skutočnosť, že na začiatku pandémie ochorenia COVID-19 Parlament svojim zamestnancom distribuoval opakovane použiteľné textilné rúška; konštatuje, že lekárske rúška EN14683 alebo respirátory FFP2 sa musia nosiť v budovách Parlamentu s cieľom posilniť ochranu poslancov a zamestnancov, ako aj ďalej znížiť uvoľňovanie infekčných častíc dýchacích ciest;
38.
vyjadruje uznanie útvarom Parlamentu za ich rozhodnutie pokračovať v umožňovaní hybridných tlačových konferencií po pandémii, keďže to môže novinárom, ktorí nie sú prítomní v Štrasburgu ani v Bruseli, uľahčiť podávanie správ o európskych záležitostiach; odporúča, aby sa ďalej rozvíjali audiovizuálne a iné zariadenia v Bruseli, Štrasburgu a styčných kanceláriách Európskeho parlamentu, a to aj zvýšením kapacity VoxBoxu a modernizáciou miestností na tlačové konferencie v Štrasburgu a Bruseli, aby boli vhodnejšie pre hybridné tlačové konferencie;
Environmentálna stopa činnosti Parlamentu 39.
zdôrazňuje, že Parlament musí byť priekopníkom v prijímaní väčšieho počtu digitálnych, pružných a energeticky účinných pracovných metód a spôsobov zasadania, poučiť sa zo skúseností s pandémiou ochorenia COVID-19 a zúročiť už realizované technologické investície; konštatuje, že z iniciatívy bývalého predsedu Sassoliho osobitné skupiny špecializujúce sa na tému Prehodnotenie parlamentnej demokracie – silnejší Európsky parlament po pandémii ochorenia COVID-19 diskutovali o budúcnosti práce v Parlamente v období od apríla do júla 2021 v súvislosti s každou z ich oblastí činnosti: plenárne zasadnutie, parlamentné výsady, komunikácia, vonkajšia diplomacia a vnútorná organizácia; poznamenáva, že cieľové skupiny predložili záverečnú správu obsahujúcu odporúčania, o ktorých vykonávaní bude diskutovať Predsedníctvo;
40.
vyzýva Parlament, aby vzhľadom na pandémiu ochorenia COVID-19 prehodnotil svoje ciele týkajúci sa schémy pre environmentálne manažérstvo a audit (EMAS) na rok 2023; opakuje výzvu na zmenu súčasného plánu znižovania emisií CO2 v záujme dosiahnutia uhlíkovej neutrality s použitím medzinárodne uznávanej metódy, ak bol validovaný ako napr. vnútorný mechanizmus stanovovania cien uhlíka (ICP), prostredníctvom ktorého spoločnosti dobrovoľne oceňujú svoju uhlíkovú stopu, a tým prisudzujú hodnotu ich emisiám skleníkových plynov;
41.
konštatuje, že trom budovám Parlamentu v Bruseli (Martens, Campoamor a Wayenberg) bola nedávno udelená medzinárodne uznávaná environmentálna certifikácia udržateľnosti, BREEAM Excellence, čím sa potvrdila dlhodobá politika a opatrenia Parlamentu zamerané na postupnú transformáciu portfólia budov na environmentálne príkladné; berie na vedomie, že na bruselskom pracovisku Parlamentu sú štyri budovy (teda štvrtina z celkového počtu budov – Spinelli, Campoamor, Arendt, Montoyer-Science) vybavené fotovoltickými panelmi a že súhrnná povrchová plocha týchto zariadení spolu tvorí len necelé 2 % celkovej plochy striech budov Parlamentu v Bruseli; konštatuje, že do konca roka 2022 sa dokončia tri nové fotovoltické inštalácie (100 m2 na budove Montoyer 70, 200 m2 na budove Spinelli a 52 m2 nahradenia súčasných solárnych panelov fotovoltickými panelmi na budove Brandt) (a v roku 2022 to predstavuje nárast o 64 % celkovej plochy vybavenej fotovoltickými panelmi);